In nomine sanctæ et individuæ trinitatis, Karolus, ejusdem Dei omnipotentis misericordia, imperator augustus. Imperialis celsitudinis mos est fideles imperii sui donis multiplicibus atque honoribus ingentibus honorare, sublimesque efficere. Proinde ergo et nos, antecessorum nostrorum imperatorum scilicet morem exequentes, decernimus quemdam fidelem nostrum, nomine Baldricum, de quibusdam rebus nostræ proprietatis honorare. Sunt autem eædem res in pago Tornotrinse, super fontem qui vocatur Aurora; hoc est in villa, quæ vocatur Turigeius, mansus indominicatus cum capella in honore sancti Lupi constructa, et mansi XI ad eandem villam pertinentes. In Pruriaco etiam villa est mansus unus exinde pertinens: et ad prædictos tredecim mansos pertinent res quæ sunt in Herodo villa, et in villa Valeris, et in Velnai villa. Præfatos itaque mansos XIII cum capella, et cum mancipiis utriusque sexus, campis, molendinis, silvis, pratis, pascuis, aquis aquarumque decursibus, et cum omnibus quæ ad ipsos mansos juste et rationabiliter pertinent, ubicumque inde aliquid conjacet, memorato fideli nostro Baldrico concedimus, et de nostro jure in jus et potestatem ipsius solemni more delegamus, et delegando transfundimus; quatenus exinde hujusmodi potestatem libere agendi quidquid voluerit habeat perpetualiter ab hodierna die et deinceps, sicut et ex aliis rebus suæ proprietatis, tam scilicet ipse quam et sua posteritas, et quidquid ad hoc legitime pertinendum est, quod adquirere potuerit, liberam juste acquirendi habeat potestatem. Et ut hoc per omnia tempora inviolabiliter conservetur, manu propria subter firmavimus, et anulo nostro insigniri jussimus. Signum KAROLI, gloriosissimi imperatoris augusti. AUDACHER notarius, ad vicem Gauzlini recognovit et subscripsit. Datum V idus septembris, indictione X, anno XXXVIII regni domini Karoli imperatoris in Francia, et imperii ejus anno II. Actum Vercellis civitate feliciter. Amen.